„Школа у доба короне“

 Прво сам чуо да нема школе. Сјајно! Доживео сам то као распуст. Радовао сам се слободном времену које сам највише проводио играјући кошарку са својим друговима. Кажу - није распуст. Неколико дана касније почели су часови. Часови на телевизији. Неки други наставници. Не допада ми се. Моји наставници су бољи. Тишина. Ћутим и слушам. Нема гласова мојих другова, нема шале, нема опомене наставника да се утишамо. Ничег нема осим слике и звука са телевизије. Нека тишина се увлачи и у мене. Почели су часови са мојим наставницима. Домаћи, домаћи, нове лекције. У реду, али то није исто. Чудно ми је. Ту су, а нису ту. Заустављени тренинзи. Несрећан сам. Забрањен излазак из куће. Постајем уплашен и збуњен. Покушавам да се навикнем на ову ,,стварност". Интернет школа? Може, али ми је много забавније и лепше када смо сви у правој нашој школској учионици. Дружење интернетом? Може, само више волим када могу да гледам и додирнем моје другове. Тренинзи... Мој омиљени спорт – кошарка... нема је уопште. Тужан сам! Шта би могло бити добро у овој ситуацији? Ништа осим више времена које проводим са својом породицом и својим кућним љубимцима.

 Када би други говорили мојој мами да ми скрати време које проводим на рачунару, она би ме бранила изјавом: ,,Пусти, то су деца XXI века, они се данас тако играју". Био сам срећан што ме разуме. Овај XXI век није ми довољан. Желим да се вратим у стварност пре ове ситуације, макар то био и неки други век. Није ми довољан интернет да бих био срећан. Потребан ми је живот који сам имао пре свега овога. Желим да се ово што пре заврши и да опет све буде као раније. Желим да сви будемо добро. Желим да наставимо да се дружимо, волимо, свађамо, миримо, кажњавамо, опраштамо...

Лазар Радановић VIII2